Predkladacia správa

Návrh zákona, ktorým sa mení a dopĺňa zákon č. 141/1961 Zb. o trestnom konaní súdnom (Trestný poriadok) v znení neskorších predpisov a o zmene a doplnení niektorých zákonov predkladá Ministerstvo spravodlivosti SR do legislatívneho procesu z vlastnej iniciatívy.
Podstatou návrhu je zmena príslušnosti súdu na vykonávanie úkonov v prípravnom konaní podľa Trestného poriadku vo veciach, ktoré sú v pôsobnosti Špeciálneho súdu. Navrhuje sa, aby o týchto veciach rozhodoval Krajský súd v Banskej Bystrici.
Prijatie uvedenej zmeny je nevyhnutné z dôvodu nedostatočnej obsadenosti Špeciálneho súdu vzhľadom na veľké množstvo vecí, pri ktorých je predpoklad, že o nich má v prípravnom konaní konať Špeciálny súd.
V tejto súvislosti sa upravujú aj ďalšie zákony, pričom sa určuje, že sudcovia, ktorí budú rozhodovať v týchto veciach na Krajskom súde v Banskej Bystrici, budú musieť mať príslušnú previerku Národného bezpečnostného úradu.
Návrh zákona bude mať dopad na verejné financie tak, ako je to uvedené v doložke finančných, ekonomických a environmentálnych vplyvov a vplyvov na zamestnanosť.
Návrh zákona je predložený do skráteného pripomienkového konania z dôvodu potreby jeho urýchleného prijatia v dôsledku možného ohrozenia základných ľudských práv a slobôd, najmä čl. 17 ods. 4 a čl. 48 ústavy.